আব্বাছ কিয়াৰ'স্তামিৰ সাক্ষাৎকাৰ\nHomeinterviewআব্বাছ কিয়াৰ'স্তামিৰ সাক্ষাৎকাৰ\nচলচিত্ৰ পৰিচালক আব্বাছ কিয়াৰ'স্তামিৰ সাক্ষাৎকাৰ\nসাক্ষাৎগ্ৰহণঃ বেনেই'ট পাভান\nপ্ৰশ্নঃ এগৰাকী যুৱ পৰিচালক হিচাপে আপুনি নিজক কেনে পৰ্যায়ৰ পৰিচালক বুলি ভাবিছিল ?\nউত্তৰঃ মই এই প্ৰশ্নৰ উত্তৰটো অতি সহজভাৱে বা সাধাৰণভাৱে দিবলৈহে ভালপাম। আচলতে মই মোৰ জীৱনটোৰ পাৰ কৰি অহা সময়খিনিৰ পৰা যদি বৰ্তমানটো চাওঁ তেন্তে ক'ম একেবাৰে সাধাৰণ আৰু মই নিজক এতিয়াও এজন তৰুণ চলচ্চিত্ৰ পৰিচালক বুলিয়ে ভাবো। কাৰণ শিকাৰ কোনো শেষ নাই। মই কেতিয়াও চিনেমা বিষয় হিচাপে পঢ়া নাছিলো বা চিনেমাক কেতিয়াও আজৰি সময়ৰ আহিলা হিচাপেও চোৱা নাছিলো। মই পেইটিং বিষয় হিচাপে পঢ়িছিলো যদিও চিত্ৰকৰ হ'ব নোৱাৰিলো। সেয়ে মই ভাবো চিনেমা আছিল মোৰ বাবে নিজক আৱিস্কাৰ কৰাৰ এক সুযোগ।\nপ্ৰশ্নঃ আপোনাৰ কেমেৰাৰ আঁৰৰ প্ৰথম স্মৰণীয় অভিজ্ঞতাৰ বিষয়ে অলপ ক'বচোন?\nউত্তৰঃ প্ৰথম চিনেমাখন নিৰ্মাণ কৰাটো মোৰ বাবে এক কষ্টকৰ কাম আছিল যদিও সেই কষ্টক মই জয় কৰিবলৈ চেষ্টা কৰিছিলো আৰু ঠিক এইখিনিৰ পৰাই মোৰ যাত্ৰা আৰম্ভ হৈছিল। প্ৰথমখন চিনেমাই ভবাতকৈও বহুপৰিমানে সমাদৰ আৰু প্ৰশংসা লাভ কৰিছিল আৰু মোক এটি পৰিচয় দিছিল। কিন্তু মই নিজক কেতিয়াও এজন ভাল চলচ্চিত্ৰ নিৰ্মাতা বা পৰিচালক হিচাপে ভবা নাছিলো। আচলতে মোৰ বাবে এইছোৱা সময় আছিল ভাললগা আৰু মই নিজেও পিছত ভাবিছিলো যে চিনেমা নিৰ্মাণ কৰাতো মোৰ বাবে পেছা নে নিছা? বিশেষকৈ মোৰ প্ৰথমখন পূৰ্ণ দৈৰ্ঘ্যৰ চিনেমা প্ৰদৰ্শন হোৱাৰ পিছত মই দুইধৰণৰ চলচ্চিত্ৰ সমালোচক পাইছিলো। আৰু খুব কমসংখ্যক সমালোচকহে চিনেমাখন ভাল বুলি মন্তব্য দি উৎসাহ দিছিল। আৰু আন এচাম সমালোচকে চিনেমাখন বেয়া বুলি মন্তব্য দি খুবেই নিৰুৎসাহ কৰিছিল। কিন্তু বৰ্তমান সময়ত মই তেওঁলোকে কোৱা কথাখিনিক সঁচা বুলি বিশ্বাস কৰো।\nপ্ৰশ্নঃ কেনেধৰণৰ সমল থাকিলে এখন চিনেমাক সফল বুলি ক'ব পাৰি?\nউত্তৰঃ মই নিজকে পতিয়ান যোৱাবলৈ এইকথাষাৰকেই ক'ব খোজো যে মোৰ প্ৰথমখন চুটি ছবিয়ে বিশেষভাৱে বিভিন্ন চলচ্চিত্ৰ মহোৎসৱত সমাদৰ লাভ কৰি শ্ৰেষ্ঠ চুটি ছবিৰ পুৰস্কাৰো লাভ কৰিছিল। কিন্তু মই কেতিয়াও পুৰস্কাৰ পোৱা প্ৰতিখন চিনেমাই ভাল বুলি নাভাবো। আৰু আমি সদায় ভাল চিনেমা চাবলৈহে আগ্ৰহী।\nপ্ৰশ্নঃ এগৰাকী চলচ্চিত্ৰ নিৰ্মাতাৰ কেৰিয়াৰত চুটি ছবিৰ প্ৰয়োজনীয়তা বা গুৰুত্ব কিমান?\nউত্তৰঃ মোৰ বাবে সমানেই গুৰুত্বপূৰ্ণ বা প্ৰয়োজনীয়। কাৰণ মই মোৰ চলচ্চিত্ৰ জীৱন চুটি ছবিৰেহে আৰম্ভ কৰিছিলো। আৰু চুটি ছবিত নতুন ধৰণৰ পৰীক্ষা নিৰীক্ষা আদি কৰাত বেছি সুবিধা থাকে। কিন্তু এখন পূৰ্ণ দৈৰ্ঘ্যৰ চিনেমাত প্ৰযোজকে ধৰি আন আন দিশসমূহৰ লগতে আৰ্থিক কথাবোৰো আহি পৰে। সেয়ে মই ভাবো চুটি ছবিৰ প্ৰয়োজনীয়তা বা গুৰুত্ব সদায় আছে আৰু থাকিব।\nপ্ৰশ্নঃ বৰ্তমান সময়ত ইৰানৰ চলচ্চিত্ৰৰ পৰিৱেশৰ বিষয়ে অলপ জনাবচোন ?\nউত্তৰঃ একোটা স্নেপশ্বটৰ দৰে অহা যোৱা কৰি থাকে। তেতিয়াৰ সময় আৰু এতিয়াৰ সময়ৰ মাজত তফাৎ আছে। বৰ্তমান সময়ত উন্নত আধুনিক প্ৰযুক্তিৰ কেমেৰাই কামবোৰ খৰতকীয়া আৰু সহজ কৰি পেলাইছে। আৰু এইকথাবোৰ আমাৰ বাবে আশাব্যঞ্জক কিয়নো নতুন প্ৰজন্মৰ ল'ৰা ছোৱালীবোৰ এই কলাৰ প্ৰতি অধিক আগ্ৰহী আৰু উৎসাহী হৈ পৰিছে।\nপ্ৰশ্নঃ বৰ্তমান সময়ত ইৰানৰ চলচ্চিত্ৰত নতুনত্ব বা পৰীক্ষা নিৰীক্ষা আদি কেনেধৰণৰ পৰ্যায়ত চলি আছে?\nউত্তৰঃ এইটো প্ৰশ্ন মোতকৈ নতুন প্ৰজন্মৰ কোনো এজন পৰিচালকক সুধিলেহে সঠিক উত্তৰ পোৱা যাব বুলি ভাব হয়। কাৰণ আমি এতিয়া অতীত আৰু তেওঁলোক হৈছে বৰ্তমান। আমাৰ চিন্তাৰ প্ৰভেদ থাকিব। তথাপি মই ক'ম নতুনখিনিয়ে নতুনধৰণে চিন্তা কৰিবলৈ শিকা নাই।\nপ্ৰশ্নঃ আপুনি বৰ্তমান সময়ত চিনেমাৰ পৰা কি আশা কৰে?\nউত্তৰঃ মোৰ আৰু বিশেষ একো বিচাৰিব লগীয়া নাই। যিখিনি পালো সেইখিনিক লৈ মই সুখী। মই এতিয়া নতুনখিনিৰ পৰাহে আশা কৰো। তথাপি মই একো আশা নকৰাকৈয়ে এতিয়াও কাম কৰি আছো আৰু কৰি যাম। মোৰ বাবে চিনেমা হৈছে ফ্ৰেমত সজাই থোৱা একোখন পোহৰ ছবি। মই সপোনতো প্ৰায়ে চিনেমাৰ পোহৰ ছবি দেখো। যেতিয়াই নতুন চিনেমাৰ কথা ভাবো তেতিয়া বহুৰাতিলৈকে মোৰ মনলৈ কেৱল পোহৰ ছবিবোৰ আহি থাকে। আৰু কেতিয়াবা এনে লাগে যেন মই এজন মাছমৰীয়া যি সদায় জালত নতুন মাছ লাগিব বুলি আশাত বন্দী হৈ থাকে।\nপৰিচয়ঃ চলচ্চিত্ৰ নিৰ্মাতা, পৰিচালক, চিত্ৰনাট্যকাৰ, কবি, আলোকচিত্ৰশিল্পী আব্বাছ কিয়াৰ'স্তামি (১৯৪০-২০১৬) ৰ জন্ম হৈছিল ইৰানত। বিশ্বৰ চলচ্চিত্ৰ ক্ষেত্ৰখনৰ আটাইতকৈ প্ৰতিভাশালী চিত্ৰনিৰ্মাতাসকলৰ মাজত তেওঁ আছিল অন্যতম। তেওঁ জীৱনকালত পূৰ্ণ দৈৰ্ঘ্যৰ চিনেমা, চুটি ছবি আৰু তথ্য চিত্ৰ নিৰ্মাণ কৰিছিল। বিশেষভাৱে তেওঁৰ পূৰ্ণ দৈৰ্ঘ্যৰ চিনেমা " দ্য টেষ্ট অৱ চেৰি" " দ্য উইণ্ড উইল ক্যাৰি আস " " ক্লজ আপ্" "অলিভ ট্ৰী " হোৱেৰিছ দ্য ফ্ৰেণ্ডছ হো'ম " আছিল সমাদৃত আৰু প্ৰশংসনীয়। তেওঁৰ চুটি ছবি " ছ' কেন আই " " দ্য এক্সপেৰিয়েনছ "আৰু " দ্য ট্ৰেভালাৰ " আছিল অন্যতম। কান চলচ্চিত্ৰ মহোৎসৱত তেওঁৰ " দ্য টেষ্ট অৱ চেৰি " চলচ্চিত্ৰখনে আন্তৰ্জাতিক চলচ্চিত্ৰ মহোৎসৱৰ সৰ্বোচ্চ পুৰস্কাৰ লাভ কৰাৰ উপৰিও বিভিন্ন আন্তৰ্জাতিক চলচ্চিত্ৰ মহোৎসৱত বিচাৰকৰ বহু শ্ৰেষ্ঠ বঁটাও লাভ কৰিছিল। তেওঁৰ চিনেমাত আমি বিশেষভাৱে শিশু চৰিত্ৰৰ প্ৰাধান্য, স্থিৰ চিত্ৰৰ লগত চৰিত্ৰৰ কথোপকথন ৰীতি, চিনেমাট'গ্ৰাফী, আৰু ইৰানী কবিতাৰ প্ৰভাৱ স্পষ্টকৈ দেখিবলৈ পাওঁ। আচলতে তেওঁৰ চিনেমাবোৰ আছিল একোটা কবিতাৰ দৰেই। আজৰি সময়ত তেওঁ প্ৰায়ে জাপানী হাইকু যেন লগা চুটি কবিতা লিখিছিল। সেয়েহে এবাৰ সাক্ষাৎকাৰত তেওঁ কবিতা সন্দৰ্ভত এইদৰে মন্তব্য আগবঢ়াইছিল " জীৱনটো ছাঁ আৰু পোহৰৰ খেলা আৰু এই ছাঁ আৰু পোহৰৰ মাজৰ আন্ধাৰখিনিত কবিতা সদায় জীয়াই থাকিব আৰু এই কবিতাবোৰ আপোনালোকৰ বাবে " । তেওঁৰ "The wolf laying in the wait " নামৰ এখন নিৰ্বাচিত কাব্য সংকলন প্ৰকাশ পাইছিল।\nটোকাঃ এই সাক্ষাৎকাৰটো আব্বাছ কিয়াৰ'স্তামিৰ কান দ্য ফেষ্টিভেলৰ উৎসত প্ৰকাশিত।
